Predkladacia správa

Návrh zákona, ktorým sa mení a dopĺňa zákon č. 544/2002 Z. z. o Horskej záchrannej službe v znení zákona č. 515/2003 Z. z. a zákon č. 129/2002 Z. z. o integrovanom záchrannom systéme v znení zákona č. 579/2004 Z. z., sa predkladá na rokovanie vlády v súlade s plánom jej legislatívnych úloh na rok 2005.

Účelom predloženého návrhu zákona je spresnenie, prípadne podrobnejšia úprava niektorých právnych inštitútov obsiahnutých v zákone o Horskej záchrannej službe. Predovšetkým je nevyhnutné komplexne upraviť problematiku získavania odbornej a zdravotnej spôsobilosti na výkon záchrannej činnosti vrátane utvorenia právneho rámca uznávania odbornej kvalifikácie občanov členských štátov Európskej únie a Európskeho hospodárskeho priestoru. Mechanizmus platby za náklady spojené so záchrannou akciou a pátraním po nezvestnej osobe sa zosúlaďuje s právnymi úpravami alpských krajín. Spresňujú sa práva a povinnosti prevádzkovateľov lyžiarskych tratí a vlekov v záujme zvýšenia bezpečnosti návštevníkov hôr. Novelizuje sa aj zákon o integrovanom záchrannom systéme tak, že Horská záchranná služba sa zaraďuje vzhľadom na predmet svojej činnosti medzi základné zložky integrovaného záchranného systému. 

Navrhovaná novela má prispieť k ďalšiemu skvalitneniu výkonu záchrannej činnosti v horských oblastiach.

Návrh zákona nezakladá zvýšené nároky na štátny rozpočet ani na rozpočty obcí a vyšších územných celkov; nemá vplyv na životné prostredie, ani negatívny dopad na zamestnanosť či podnikateľské prostredie. Z tohto dôvodu sa nevyhotovuje doložka finančných, ekonomických, environmentálnych vplyv, vplyvov na zamestnanosť a podnikateľské prostredie.

Návrh zákona bol predložený na medzirezortné pripomienkové konanie, ktorého vyhodnotenie je súčasťou tohto materiálu. Ide o upravenú verziu v zmysle záverov legislatívnej rady vlády z 15. marca tohto roku. 

Na rokovanie vlády sa návrh zákona predkladá bez rozporov.